
[bookmark: OLE_LINK41]Īrijas prezidentūras izvirzītais diskusijas temats ir “ES Lopkopības stratēģija[footnoteRef:1] un ES Proteīna rīcības plāns[footnoteRef:2] (Pētniecība un inovācijas)”. [1:  Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai “ES lopkopības stratēģija”]  [2:  Rīcības plāns par ES proteīnapgādes sistēmas noturību, stratēģisko autonomiju un ilgtspēju
] 

Lopkopības nozare patlaban saskaras ar daudzām problēmām, tostarp rentabilitātes un strukturālām problēmām, vides un klimata ietekmi, kā arī dzīvnieku slimību uzliesmojumiem. Šos apdraudējumus var mazināt, ieviešot jaunas tehnoloģijas, pilnveidojot saimniekošanas praksi un radot zināšanas, kas nepieciešamas, lai pielāgotos mainīgajiem vides, ekonomiskajiem un sociālajiem apstākļiem.
Vienlaikus ES proteīna sistēmas stiprināšana palīdzēs nodrošināt to, ka primārie ražotāji ilgtermiņā saglabā produktivitāti, noturību un ekonomisko dzīvotspēju.
Š. g. 7. jūlijā Komisijas publicētajā ES Lopkopības stratēģijā un ES Proteīna rīcības plānā ir uzsvērta inovatīvu tehnoloģiju un progresīvākās pētniecības nozīme ilgtspējīgāku un noturīgāku pārtikas sistēmu attīstībā. Īpaši ES Lopkopības stratēģijā uzsvērta nepieciešamība pastiprināt pētniecības un inovāciju attīstību un ieviešanu, kā arī veicināt tādu modernu risinājumu plašāku izmantošanu kā lēmumu atbalsta sistēmas, sensori, lielo datu analīze, robotika, agrīnās brīdināšanas sistēmas un precīzā lopkopība, vienlaikus saglabājot sistēmisku un konkrētai vietai pielāgotu pieeju.
Finanšu instrumenti, par kuriem pašlaik notiek sarunas saistībā ar nākamo Daudzgadu finanšu shēmu 2028.–2034. gadam, piemēram, Eiropas Konkurētspējas fonds, var kļūt par nozīmīgu mehānismu šādas pētniecības, inovāciju un to praktiskas ieviešanas atbalstam.
Īrijas prezidentūra ir sagatavojusi divus diskusiju jautājumus, lai labāk strukturētu ministru diskusiju.
[bookmark: OLE_LINK4][bookmark: OLE_LINK7]1. Kā varētu izmantot pētniecību un inovācijas, lai atbalstītu ES lopkopības un proteīna sektorus ilgtspējības ekonomiskajā, sociālajā un vides aspektā?
[bookmark: OLE_LINK3][bookmark: OLE_LINK5][bookmark: OLE_LINK2]2. Kā ES un dalībvalstis var vislabāk atbalstīt lauksaimniekus, īpaši mazās saimniecības, jaunu tehnoloģiju un inovatīvās prakses ieviešanā?
Latvijas nostāja
1. Kā varētu izmantot pētniecību un inovācijas, lai atbalstītu ES lopkopības un proteīna sektorus ilgtspējības ekonomiskajā, sociālajā un vides aspektā?
Latvija uzskata, ka kopumā pētniecībai un inovācijām būtu jāpalīdz lopkopības sektoram kļūt efektīvākam, konkurētspējīgam un ilgtspējīgam.
Ekonomiskajā aspektā ir svarīgi veicināt tādu jaunāko tehnoloģiju ieviešanu, kuras ir vērstas uz ražošanas izmaksu samazināšanu. Liels uzsvars ir liekams arī uz dzīvnieku produktivitātes rādītāju kāpināšanu, sabalansējot to ar dzīvnieku fizioloģiju, kas ietekmē veselību.
Sociālajā aspektā inovācijām ir jāuzlabo darba apstākļi saimniecībā, tostarp jāveicina jaunu zināšanu un prasmju apguve un jāpadara saimniekošana pievilcīgāku jaunajai paaudzei. Īpaši svarīgi ir nodrošināt, lai arī mazākām saimniecībām būtu pieejama jaunāko tehnoloģiju iegādes un līdz ar to arī izmantošanas iespējas. Svarīgi ir nodrošināt pētījumu rezultātu praktisko piemērojamību dažāda lieluma saimniecībās. 
No klimata un vides viedokļa pētniecībai un inovācijām jāveicina zinātniski pamatotu risinājumu izstrāde siltumnīcefekta gāzu (turpmāk- SEG) emisiju, barības vielu zudumu un piesārņojuma samazināšanai, vienlaikus uzlabojot resursu izmantošanas efektivitāti. Īpaša uzmanība būtu pievēršama risinājumiem ar kvantificējamu SEG emisiju samazināšanas potenciālu, tostarp precīzākai dzīvnieku ēdināšanai, kūtsmēslu efektīvākai apsaimniekošanai un citiem risinājumiem.
[bookmark: OLE_LINK8]Latvija uzskata, ka pētniecībā un inovācijā ir svarīgi stiprināt pieeju “Viena veselība”, kā arī meklēt labākos risinājumus dzīvnieku slimību agrīnai atklāšanai un savlaicīgai ierobežošanai. Būtiska ir jaunu diagnostikas, uzraudzības un biodrošības risinājumu ieviešana un vakcinācijas plašāka izmantošana. Tas palīdz samazināt slimību radītos zaudējumus, uzlabot dzīvnieku veselību un labturību, kā arī mazināt antimikrobiālo līdzekļu lietošanu, tāpēc ir jānodrošina atbilstošs finansējums dzīvnieku slimību un zoonožu profilaksei, uzraudzībai, kontrolei un ārkārtas pasākumiem, jo īpaši biodrošībai un vakcinācijas plašākai izmantošanai.
Vienlaikus pētniecībai un inovācijām ir arī liela nozīme proteīnaugu sektorā. Inovācijas un pētniecības rezultātu ieviešana šajā nozarē var ievērojami sekmēt tās attīstību, palīdzot proteīnaugu nozarei no blakusnozares kļūt par ekonomiski dzīvotspējīgu un pašpietiekamu nozari, vienlaikus stiprinot ES proteīna nodrošinājumu un mazinot atkarību no tā importa.
Ļoti svarīgi ir atbalstīt alternatīvu proteīna avotu izpēti, inovācijas un to ieviešanu praksē, vienlaikus veicinot pieprasījumu pēc ES izcelsmes proteīniem un lopbarības. Latvija atbalsta virzienu, kura mērķis ir izstrādāt klimatiskajiem apstākļiem piemērotas, ražīgas un slimību izturīgas šķirnes, tādējādi stiprinot nozares konkurētspēju un attīstību.

2. Kā ES un dalībvalstis var vislabāk atbalstīt lauksaimniekus, īpaši mazās saimniecības, jaunu tehnoloģiju un inovatīvās prakses ieviešanā?

Latvijas ieskatā īpaši svarīgi ir nodrošināt mērķētu finansiālu atbalstu mazajām saimniecībām jaunu tehnoloģiju iegādei un ieviešanai, piemēram, precīzās lauksaimniecības, automatizācijas, digitālo risinājumu izmantošanai, dzīvnieku veselības uzraudzībai, slimību profilaksei un biodrošībai.
Svarīgākais ir tas, lai atbalsts būtu praktisks, viegli pieejams un pielāgots dažāda lieluma saimniecību vajadzībām. Pieteikšanās un atbalsta saņemšanas procedūrām ir jābūt vienkāršām, bez liekām prasībām un ierobežojumiem, kas rada tām administratīvo slogu, jo mazajām saimniecībām bieži vien nav pietiekamu resursu sarežģītu projektu sagatavošanai. 
Vienlaikus ir jāstiprina sadarbība starp pētniekiem, lauksaimniekiem, uzņēmumiem un politikas veidotājiem, lai inovācijas ātrāk nonāktu praktiskā izmantošanā saimniecībās. Jānodrošina konsultācijas, apmācība un praktiski demonstrējumi, lai lauksaimnieki varētu saprast, kuras inovācijas viņu saimniecībai patiešām ir izdevīgas.
Latvija uzskata, ka būtu noderīgi veidot arī kopīgus tehnoloģiju centrus vai kooperatīvus, kuros lauksaimnieki varētu dalīties ar tehniku un zināšanām, vai attīstīt digitālās platformas, kurās var atrast jauno tehnoloģiju un novatorisku prakšu aprakstu, tostarp skaidrojošo informāciju par to, kā pieteikties, kur tās izmantot, cik lielas ir izmaksas un kādu labumu jeb ieguvumus tas dod saimniecības darbības efektivizēšanai un ilgtspējai. 

III. Latvijas delegācija


	Delegācijas vadītājs:
	Normunds Šmits, parlamentārais sekretārs.

	Delegācijas dalībnieks:
	Juris Zīvarts, Zemkopības ministrijas valsts sekretāra vietnieks.



Zemkopības ministrs							U. Augulis

